Am nächschte tag sy mer z Yulara, das isch ds dorf ir nöchi vom Uluru, aacho. Dr zäutplatz dohie isch grasgrüen gsy, aber die guete lüt hei 11A$ pro pärson verlangt. Das isch eifach chli z viu gsy, we me no bedänkt, dass üs das "dorf" (resort) überhoupt nid het gfaue. Es isch  totau uf tourismus usgrichtet, absolut clean, so richtig schteriu. Drum hei mer beschlosse, dass mer usserhaub vom nazionaupark wiud sy go campiere; im nazionaupark drin isch es verbote, so dass mer 6-7km hei müesse zrügg fahre zum nes gäbigs plätzli z finge. Mir hei hie und i dr umgäbig fasch drü ruhetäg verbrocht, so dass i mi fasch e chli deheime ha gfüeut. I möcht denn o dr kulinarisch teil erwähne, bevor i übere monolith brichte. Mir hei hie d glägeheit gha, härdöpfu und fleisch z chouffe (dr supermarkt u  d poscht wärte Yulara enorm uf, wüu sech s derby um nützlechi inschtituzione handlet). Brathärdöpfu mit gschnätzletem hätts eigentlech söue gä. Aber wüu d häppere trotz viu anke nid rächt hei wöue aabrate u dr huuffe chäs, wo mer hei drüber gä, das ganze ziemli amorph het gschtautet, hei mer eifach aues zämegheit - d Yulara-pampe isch gebore gsy (© by Aldi + Wilu). Ou am nächscte tag hei mer üs dä goumeschmuus nid lo entgo u hei ne no mit tomate, chnoblech u zibele ergänzt. Délicieux!